**Alexander True** (s. 17. heinäkuuta 1997 Kööpenhamina, Tanska) on tanskalainen jääkiekkoilija, joka pelaa NHL-seura Seattle Krakenin organisaatiossa. Hän pelannee lähinnä AHL-joukkue Charlotte Checkersissä. True on pelipaikaltaan keskushyökkääjä.

Ura
---

### Seuraura

True on Rungsted IK:n kasvatti. Hän jakoi kaudella 2013–2014 tehoilla 38+24=62 koko Tanskan U17-juniorisarjan maalipörssin voiton joukkuetoverinsa Christian Gaden kanssa ja sijoittui pistepörssissä toiseksi hänen jälkeensä. True voitti kauden päätteeksi sarjan mestaruuden. Hän debytoi samalla kaudella myös Rungstedin miesten pääsarjajoukkueessa, jossa vain 16-vuotias True pelasi 11 runkosarjaottelua ilman tehopisteitä. Hän pelasi ison osan kaudestaan myös seuran kakkosjoukkueessa Tanskan toiseksi korkeimmalla sarjatasolla maan I-divisioonassa. True pelasi kauden aikana myös kolme playoff-ottelua Gladsaxe SF:n A-nuorissa.

WHL-joukkue Seattle Thunderbirds varasi Truen 48. pelaajana CHL:n varaustilaisuudessa 2014. Hän siirtyi joukkueeseen kaudeksi 2014–2015. True teki ensimmäisellä kaudellaan WHL:n runkosarjassa 12 tehopistettä. Kaudella 2015–2016 hän teki runkosarjassa 32 tehopistettä. True eteni Thunderbirdsin kanssa aina WHL:n finaaleihin saakka, mutta Ed Chynoweth Cupin vei kuitenkin Brandon Wheat Kings otteluvoitoin 4–1. Kaudella 2016–2017 hän oli pudotuspeleissä joukkueensa paras maalintekijä Keegan Kolesarin kanssa 12 osumallaan. True eteni Thunderbirdsin kanssa jälleen finaaleihin, jotka päättyivät tällä kertaa mestaruuteen. Hänet palkittiin joukkueensa kauden omistautuneimpana pelaajana.

Heinäkuussa 2017 True teki kaksivuotisen AHL-sopimuksen San Jose Barracudan kanssa. Syksyllä 2017 NHL-varaamaton True osallistui seuran emojoukkueen, San Jose Sharksin harjoitusleirille. Hänet kuitenkin lähetettiin sen päätteeksi Barracudaan. Truen AHL:n tulokaskausi 2017–2018 toi hänelle 68 runkosarjaottelussa tehot 15+13=28 ja neljässä playoff-ottelussa yhden maalin. True oli runkosarjassa Barracudan toiseksi paras maalintekijä Rūdolfs Balcersin jälkeen ja neljänneksi paras pistemies Jacob Middletonin kanssa.

True teki heinäkuussa 2018 kolmivuotisen NHL-tulokassopimuksen San Jose Sharksin kanssa. Hän pelasi kauden 2018–2019 kuitenkin kokonaan San Jose Barracudan AHL-joukkueessa, jonka sisäisen piste- ja maalipörssin True voitti tehoilla 24+31=55. Hän jakoi myös joukkueen sisäisen tehotilaston voiton Kyle Woodin ja Jacob Middletonin kanssa lukemalla +16. Huhtikuussa 2019 True nostettiin Sharksin NHL-joukkueen harjoitusvahvuuteen loukkaantumisten varalta, mutta hän ei kuitenkaan saanut siellä peliaikaa. Myös kauden 2019–2020 True pelasi suurimmaksi osaksi Barracudassa. Hän debytoi myös Sharksin NHL-joukkueessa, jossa True pelasi 12 runkosarjaottelua tehden neljä syöttöpistettä, kunnes koronaviruspandemia keskeytti NHL-kauden maaliskuussa 2020. Hän teki NHL-debyyttinsä 4. helmikuuta 2020 vieraissa Calgary Flamesia vastaan. True sai ottelussa jääaikaa 12.52 minuuttia.

Lokakuun 2020 lopulla San Jose Sharks lainasi Truen toistaiseksi voimassa olevalla sopimuksella kotimaahansa kasvattajaseuransa Rungsted Seier Capitalin (ent. Rungsted Ishockey) joukkueeseen. Hän ehti pelata siellä vain yhden ottelun ennen paluutaan Pohjois-Amerikkaan. Tammikuun 2021 harjoitusleirin päätteeksi Sharks lähetti Truen San Jose Barracudan AHL-joukkueeseen.

### Maajoukkueura

True pelasi alle 20-vuotiaiden MM-kilpailuissa vuosina 2015, 2016 ja 2017. Vuoden 2016 turnauksessa hän toimi Tanskan varakapteenina. Valmennus valitsi Truen joukkueensa yhdeksi kolmesta parhaasta pelaajasta. Vuoden 2017 turnauksessa hän toimi Tanskan kapteenina. Valmennus valitsi hänet jälleen joukkueensa yhdeksi kolmesta parhaasta pelaajasta. True valittiin myös Sveitsiä vastaan pelatun alkulohkon ottelun päätteeksi Tanskan ottelun parhaaksi pelaajaksi.

True pelasi myös alle 18-vuotiaiden MM-kilpailuissa vuonna 2014. Valmennus valiti hänet Tanskan turnauksen yhdeksi kolmesta parhaasta pelaajasta. True valittiin Tšekkiä vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hän pelasi myös IA-divisioonan MM-kilpailuissa vuonna 2015, jolloin True toimi Tanskan varakapteenina ja voitti kultaa. Hän pelasi myös alle 19-vuotiaiden World Junior A Challengessa vuonna 2014, jolloin hän voitti hopeaa.

Muuta
-----

Alexander Truen pikkuveli Oliver on myös jääkiekkoilija. Veljesten isä Søren ja setä Mads True ovat entisiä Tanskan maajoukkuehyökkääjiä. Myös Alexander Truen serkut Sebastian ja Nikolaj Ehlers ovat jääkiekkoilijoita.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2013–2014 | Rungsted IK | Tanska I | 25 | 10 | 12 | 22 | 14 | – | – | – | – | – | U18 | 6 | 0 | 0 | 0 | 2 |
|  | Rungsted Ishockey | Tanska | 11 | 0 | 0 | 0 | 0 | – | – | – | – | – |
| 2014–2015 | Seattle Thunderbirds | WHL | 38 | 6 | 6 | 12 | 14 | 6 | 2 | 0 | 2 | 0 | U18d1 A | 5 | 2 | 3 | 5 | 4 |
|  |  |  |  |  |  |  |  |  |  |  |  |  | JMM | 5 | 0 | 0 | 0 | 2 |
| 2015–2016 | Seattle Thunderbirds | WHL | 65 | 14 | 18 | 32 | 26 | 18 | 6 | 4 | 10 | 6 | JMM | 5 | 1 | 1 | 2 | 6 |
| 2016–2017 | Seattle Thunderbirds | WHL | 66 | 25 | 15 | 40 | 38 | 20 | 12 | 10 | 22 | 16 | JMM | 5 | 1 | 2 | 3 | 0 |
|  | Seattle Thunderbirds | M-Cup | – | – | – | – | – | 3 | 0 | 0 | 0 | 2 |
| 2017–2018 | San Jose Barracuda | AHL | 68 | 15 | 13 | 28 | 33 | 4 | 1 | 0 | 1 | 4 |
| 2018–2019 | San Jose Barracuda | AHL | 68 | 24 | 31 | 55 | 45 | 4 | 1 | 1 | 2 | 0 |
| 2019–2020 | San Jose Sharks | NHL | 12 | 0 | 4 | 4 | 2 | – | – | – | – | – |
|  | San Jose Barracuda | AHL | 40 | 11 | 14 | 25 | 14 | – | – | – | – | – |
| 2020–2021 | Rungsted Seier Capital | Tanska | 1 | 0 | 0 | 0 | – | – | – | – | – | – | MM | 7 | 1 | 1 | 2 | 0 |
|  | San Jose Barracuda | AHL | 27 | 9 | 11 | 20 | 14 | – | – | – | – | – |
|  | San Jose Sharks | NHL | 7 | 0 | 1 | 1 | 6 | – | – | – | – | – |
| 4 kautta | yhteensä | AHL | 203 | 59 | 69 | 128 | 106 | 8 | 2 | 1 | 3 | 4 |
| 2 kautta | yhteensä | NHL | 19 | 0 | 5 | 5 | 8 | – | – | – | – | – |
| 2 kautta | yhteensä | Tanska | 12 | 0 | 0 | 0 | 0 | – | – | – | – | – |

Lähteet
-------

* Alexander True The Internet Hockey Databasessa (englanniksi)
* Alexander True Eurohockey-sivustolla (englanniksi)
* Alexander True *Elite Prospects*. Everysport Media Group AB.  (englanniksi)

### Viitteet

1. ↑  Alexander True at eliteprospects.com *www.eliteprospects.com*. Viitattu 25.4.2022. (englanniksi)
2. 1 2  Alexander True The Internet Hockey Databasessa (englanniksi)
3. ↑  Elite Prospects - Denmark U17 Stats 2013-2014 *eliteprospects.com*. Everysport Media Group. Viitattu 31.10.2020. (englanniksi)
4. 1 2 3 4  Alexander True *Elite Prospects*. Everysport Media Group AB.  (englanniksi)
5. ↑  Elite Prospects - Seattle Thunderbirds *eliteprospects.com*. Everysport Media Group. Viitattu 31.10.2020. (englanniksi)
6. ↑  BARRACUDA SIGN UNRESTRICTED FREE AGENT ALEXANDER TRUE *nhl.com/sharks*.  13.7.2017. SAN JOSE:  San Jose Barracuda. Viitattu 13.1.2018. (englanniksi)
7. ↑  Sharks Reduce Training Camp Roster by 13 Players *nhl.com/sharks*.  18.9.2017. San Jose Sharks. Viitattu 13.1.2018. (englanniksi)
8. ↑  Elite Prospects - San Jose Barracuda *eliteprospects.com*. Everysport Media Group. Viitattu 31.10.2020. (englanniksi)
9. ↑  Sharks Sign Forward Alex True *nhl.com/sharks*.  18.7.2018. SAN JOSE:  San Jose Sharks. Viitattu 18.7.2018. (englanniksi)
10. ↑  Pönniö, Toni: San Jose Sharks kiinnitti isokokoisen tanskalaishyökkääjän riveihinsä – kuuluisa serkku takoo hurjia tehoja Winnipeg Jetsissa! *suomikiekko.com*.  18.7.2018. Nordic Sport Media. Viitattu 18.7.2018.
11. ↑  Elite Prospects - San Jose Barracuda *eliteprospects.com*. Everysport Media Group. Viitattu 31.10.2020. (englanniksi)
12. ↑  Alexander True Stats, Profile, Nio, Analysis and More *sportsforecaster.com*. XML Team Solutions, LLC. Viitattu 31.10.2020. (englanniksi)[vanhentunut linkki]
13. ↑  San Jose Sharks - Calgary Flames - February 4th, 2020 *NHL.com*.  4.2.2020. National Hockey League. Viitattu 31.10.2020. (englanniksi)
14. ↑  NHL-SPILLER FORSTÆRKER RUNGSTED SEIER CAPITAL *rungsted.is*.  30.10.2020. Rungsted Ishockey A/S. Viitattu 31.10.2020. (tanskaksi)
15. ↑  Sharks Reduce Training Camp Roster By Seven Players *nhl.com/sharks*.  12.1.2021. SAN JOSE, CA:  San Jose Sharks. Viitattu 12.1.2021. (englanniksi)
16. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  5.1.2017. IIHF. Viitattu 13.1.2018. (englanniksi)
17. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  27.4.2014. IIHF. Viitattu 13.1.2018. (englanniksi)
18. ↑  Oliver True *Elite Prospects*. Everysport Media Group AB.  (englanniksi)
19. ↑  Søren True *Elite Prospects*. Everysport Media Group AB.  (englanniksi)
20. ↑  Mads True *Elite Prospects*. Everysport Media Group AB.  (englanniksi)
21. ↑  Nikolaj Ehlers *Elite Prospects*. Everysport Media Group AB.  (englanniksi)
22. ↑  Sebastian Ehlers *Elite Prospects*. Everysport Media Group AB.  (englanniksi)